Sukladno članku 15. Zakona o javnoj nabavi (Narodne novine broj 120/16, 114/22, u daljnjem tekstu: ZJN) i temeljem članka 50. Statuta SPORTSKE ZAJEDNICE GRADA VIROVITICE, Izvršni odbor SPORTSKE ZAJEDNICE GRADA VIROVITICE (u daljnjem tekstu SZ GVTC) na sjednici održanoj 03.08.2026. godine donijela je

PRAVILNIK O PROVEDBI POSTUPAKA JEDNOSTAVNE NABAVE

OPĆE ODREDBE
Članak 1.
U svrhu poštivanja načela javne nabave iz članka 4. ZJN te zakonitog, namjenskog i svrhovitog trošenja proračunskih sredstava, ovim se Pravilnikom uređuje postupak koji prethodi stvaranju ugovornog odnosa za nabavu robe, radova i/ili usluga, procijenjene vrijednosti manje od 50.000,00  eura bez PDV-a za nabavu roba i usluga, odnosno manje od 100.000,00 eura bez PDV-a za nabavu radova (u daljnjem tekstu: jednostavna nabava) za koje sukladno odredbama ZJN, ne postoji obveza provedbe postupaka javne nabave.
U provedbi postupaka nabave robe, radova i/ili usluga osim ovog Pravilnika, obvezno je primjenjivati i druge važeće zakonske i podzakonske akte, kao i interne akte, a koji se odnose na pojedini predmet nabave u smislu posebnih zakona.
Postupci jednostavne nabave moraju biti usklađeni s Planom nabave SZ GVTC, izuzev predmeta nabave procijenjene vrijednosti jednake ili veće od 5.000,00 eura bez PDV-a.
Procijenjena vrijednost nabave u postupcima prema ovom Pravilniku utvrđuje se prema ukupnom iznosu, bez poreza na dodanu vrijednost, a pri izračunu se uzima u obzir ukupna vrijednost nabave, koja uključuje sve opcije i moguća obnavljanja ugovora i koja mora biti poznata u trenutku početka postupka nabave.
Članak 2.
Glavni tajnik SZ GVTC priprema dokumentaciju i provodi postupak jednostavne nabave, zaprima i pregledava ponude te na temelju pregleda i ocjene ponuda predlaže donošenje odluke o odabiru ili odluke o poništenju postupka, izrade prijedloga ugovora te drugi poslovi važni za provedbu postupka jednostavne nabave.

SPRJEČAVANJE SUKOBA INTERESA
Članak 3.
Odredbe članaka 75. do 83. ZJN 2016, koje se odnose na sprječavanje, prepoznavanje i uklanjanje sukoba interesa, na odgovarajući način primjenjuju se u postupcima jednostavne nabave koji se provode temeljem ovoga Pravilnika.

PRAGOVI POSTUPKA JEDNOSTAVNE NABAVE
Članak 4.
Postupci jednostavne nabave u smislu ovog Pravilnika, dijele se na:
a) postupci jednostavne nabave čija je procijenjena vrijednost nabave (bez PDV-a) jednaka ili manja od 15.000,00 eura (u daljnjem tekstu: Izravno ugovaranje),
b) postupci jednostavne nabave čija je procijenjena vrijednost nabave (bez PDV-a) veća od 15.000,00 eura, a jednaka ili manja od 25.000,00 eura za robu i/ili usluge, odnosno veća od 15.000,00 eura, a jednaka ili manja od 45.000,00 eura za radove (u daljnjem tekstu: Ograničeno prikupljanje ponuda),
c) postupci jednostavne nabave čija je procijenjena vrijednost nabave (bez PDV-a) veća od 25.000,00 eura, a manja od 50.000,00 eura za robu i/ili usluge, odnosno veća od 45.000,00 eura, a manja od 100.000,00 eura za radove (u daljnjem tekstu: Javno prikupljanje ponuda).
Članak 5.
Izravno ugovaranje provodi se u pravilu izdavanjem narudžbenice ili sklapanjem ugovora s jednim gospodarskim subjektom.
U postupku Izravnog ugovaranja u pravilu se koriste elektronička sredstva komunikacije (npr. elektronička pošta) ili drugi primjereni i dokaziv oblik komunikacije.
Iznimno, SZ GVTC može u posebnim situacijama nabaviti radove, robe i usluge izravnom kupnjom, bez prethodnog izdavanja narudžbenice ili sklapanja ugovora (npr. izravnom kupnjom u prodavaonicama i sl.).
Članak 6.
Ograničeno prikupljanje ponuda provodi se za nabave robe i usluga čija je procijenjena vrijednost veća od 15.000,00 eura, a jednaka ili manja od 25.000,00 eura te za nabavu radova čija je procijenjena vrijednost veća od 15.000,00 eura, a jednaka ili manja od 45.000,00 eura.
Ograničeno prikupljanje ponuda provodi se putem modula jednostavne nabave EOJN RH, upućivanjem poziva na dostavu ponude jednom ili više gospodarskih subjekata.
Članak 7.
Javno prikupljanje ponuda provodi se za nabave robe i usluga čija je procijenjena vrijednost veća od 25.000,00 eura, a manja od 50.000,00 eura, te za nabavu radova čija je procijenjena vrijednost veća od 45.000,00 eura, a manja od 100.000,00 eura.
Javno prikupljanje ponuda SZ GVTC provodi putem javne objave u modulu jednostavne nabave EOJN RH.
Iznimno, SZ GVTC nije obvezan provesti postupak javnog prikupljanja ponuda putem javne objave, već isti provodi u modulu jednostavne nabave EOJN RH, na način da odabire jednog ili više gospodarskih subjekata kojima upućuje poziv na dostavu ponuda, a u slijedećim slučajevima:
a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni,
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe
2. ako iz tehničkih razloga predmet nabave može isporučiti samo određeni gospodarski subjekt ili
3. ako je to nužno radi zaštite isključivih prava, uključujući prava intelektualnog vlasništva
c) ako postoji iznimna žurnost uzrokovana događajima koje naručitelj nije mogao predvidjeti niti na njih utjecati.
Razlozi za primjenu iznimke iz stavka 3. ovoga članka navode se i obrazlažu u modulu jednostavne nabave EOJN RH.
PRIKUPLJANJE I OCJENA PONUDA
Članak 8.
U postupku javnog ili ograničenog prikupljanja ponuda rok za dostavu ponuda mora biti primjeren predmetu nabave i ne smije biti kraći od pet dana od dana slanja poziva na dostavu ponuda, osim u slučaju iznimne žurnosti uzrokovane događajima koje Naručitelj nije mogao predvidjeti niti na njih utjecati.
Kriterije osnova za isključenje gospodarskog subjekta, kriterije za odabir gospodarskog subjekta, jamstva i ostale zahtjeve i uvjete, SZ GVTC utvrđuje u slučaju kada je ispunjavanje tih uvjeta potrebno za izvršenje određenog ugovora ili narudžbenice.
Članak 9.
U roku za dostavu ponuda gospodarski subjekt može zatražiti dodatne informacije, objašnjenja i/ili izmjene u vezi s dokumentacijom, a Naručitelj je obvezan odgovor, dodatne informacije i/ili objašnjenja dati u primjerenom roku.
SZ GVTC nije obvezan dati odgovor, dodatne informacije i/ili objašnjenja ako je zahtjev gospodarskog subjekta zaprimljen najkasnije dva dana prije roka koji je određen kao rok za dostavu ponuda.
Tijekom roka za dostavu ponuda, SZ GVTC može izmijeniti ili dopuniti dokumentaciju.
SZ GVTC je obvezan produžiti rok za dostavu ponuda za najmanje dva dana, u sljedećim slučajevima:
1. ako dodatne informacije, objašnjenja i/ili izmjene u vezi s dokumentacijom, iako pravodobno zatražene od strane gospodarskog subjekta, nisu stavljene na raspolaganje najkasnije tijekom drugog dana prije roka određenog za dostavu ponuda,
2. ako je dokumentacija značajno izmijenjena,
3. ako tijekom razdoblja od četiri sata prije isteka roka za dostavu ponuda, zbog tehničkih ili drugih razloga na strani EOJN RH isti nije dostupan.
Dodatne informacije, objašnjenja i/ili izmjene dokumentacije stavljaju se na raspolaganje gospodarskim subjektima na isti način kao i osnovna dokumentacija.
Članak 10.
Kriterij za odabir ponude je najniža cijena ili ekonomski najpovoljnija ponuda.
U postupku javnog ili ograničenog prikupljanja ponuda SZ GVTC sastavlja zapisnik o otvaranju, zapisnik o pregledu i ocjeni ponuda te prijedlog odluke o odabiru ponude ili odluke o poništenju.
SZ GVTC uspoređuje cijene ponuda bez poreza na dodanu vrijednost.
Članak 11.
Tijekom pregleda i ocjene ponuda SZ GVTC može od ponuditelja zatražiti pojašnjenje ili upotpunjavanje ponude, dostavu ili pojašnjenje dokaza, prihvat ispravka računske pogreške, obrazloženje neuobičajeno niske ponude, produljenje roka valjanosti ponude, dostavu dokaza o raspolaganju resursima subjekta na čiju se sposobnost ponuditelj oslanja ili drugo očitovanje povezano s pregledom i ocjenom ponude.  
Članak 12.
Nepravilna ponuda je svaka ponuda koja nije izrađena u skladu sa uvjetima iz dokumentacije ili je primljena izvan roka za dostavu ponuda ili postoje dokazi o tajnom sporazumu ili korupciji ili nije rezultat tržišnog natjecanja ili je SZ GVTC utvrdio da je izuzetno niska ili ponuda ponuditelja koji nije prihvatio ispravak računske pogreške.
Neprihvatljiva ponuda je svaka ponuda čija cijena prelazi planirana, odnosno osigurana novčana sredstva SZ GVTC za nabavu ili ponuda ponuditelja koji ne ispunjava kriterije za kvalitativni odabir gospodarskog subjekta.
Neprikladna ponuda je svaka ponuda koja nije relevantna za ugovor o nabavi jer bez značajnih izmjena ne može zadovoljiti potrebe i zahtjeve SZ GVTC.
Članak 13.
SZ GVTC može odabrati ponudu koja je veća od procijenjene vrijednosti nabave i/ili grupe predmeta nabave, ukoliko za to ima ili će imati osigurana sredstva.
Članak 14.
Nakon pregleda i ocjene ponuda u postupku javnog ili ograničenog prikupljanja ponuda, predsjednik SZ GVTC donosi odluku o odabiru ponude ili odluku o poništenju postupka jednostavne nabave.
Odluka o odabiru ponude i zapisnik o pregledu i ocjeni ponuda ili poništenju postupka dostavlja se ponuditeljima putem modula jednostavne nabave u EOJN RH, najkasnije u roku od 30 dana od dana isteka roka za dostavu ponude, pri čemu se dostava smatra objavljenom istekom dana objave.
Članak 15.
SZ GVTC može u bilo koje vrijeme, a prije sklapanja ugovora, donijeti odluku o poništenju postupka, bez posebnog pisanog obrazloženja.
SZ GVTC je obvezan donijeti odluku o poništenju postupka ako cijena najpovoljnije ponude prelazi vrijednosni prag propisan za provedbu predmetnog postupka nabave prema ovom Pravilniku te provesti drugi odgovarajući postupak nabave.
U slučaju da u postupku jednostavne nabave roba i usluga cijena najpovoljnije ponude jednaka ili veća od 50.000,00 eura, odnosno u slučaju da u postupku jednostavne nabave radova cijena najpovoljnije ponude jednaka ili veća od 100.000,00 eura, SZ GVTC  je obvezan donijeti odluku o poništenju postupka.
Članak 16.
U postupcima jednostavne nabave procijenjene vrijednosti veće od 15.000,00 eura, nakon dostave odluke o odabiru ponuditeljima Naručitelj ne smije sklopiti ugovor, odnosno izdati narudžbenicu, prije isteka roka za podnošenje prigovora propisanog ovim Pravilnikom.
Rok iz prethodnog stavka ovoga članka predstavlja rok mirovanja.
Članak 17.
Odluka o odabiru ponude, odnosno odluka o poništenju postupka postaje izvršna:
1. istekom roka mirovanja, ako prigovor nije izjavljen,
2. danom dostave odluke o odbacivanju ili odbijanju prigovora,
3. danom dostave odluke o odabiru ili odluke o poništenju postupka jednostavne nabave, ako se rok mirovanja ne primjenjuje.
Rok mirovanja ne primjenjuje se:
1. u postupcima jednostavne nabave procijenjene vrijednosti jednake ili manje od 15.000,00 eura,
2. ako je u postupku sudjelovao samo jedan ponuditelj čija je ponuda ujedno odabrana,
3. u slučaju iznimne žurnosti kada bi primjena roka mirovanja ugrozila obavljanje poslova iz djelokruga Naručitelja ili prouzročila značajnu štetu.
Članak 18.
Protiv odluke o odabiru ponude ili odluke o poništenju postupka, donesene u postupku jednostavne nabave procijenjene vrijednosti veće od 15.000,00 eura, ponuditelj koji je sudjelovao u postupku i koji ima pravni interes za dobivanje ugovora o nabavi ima pravo protiv takve odluke izjaviti prigovor.
Prigovor se podnosi predsjedniku SZ GVTC u pisanom obliku isključivo putem modula jednostavne nabave EOJN RH.
Rok za izjavljivanje prigovora iznosi tri dana od dana dostave odluke o odabiru ponude,  odnosno odluke o poništenju postupka.
Prigovor mora sadržavati:
1. podatke o ponuditelju,
2. oznaku postupka jednostavne nabave,
3. odluku koja se osporava,
4. razloge osporavanja.
Ako prigovor ne sadrži podatke iz stavka 4. ovoga članka, SZ GVTC može pozvati ponuditelja da u primjerenom roku, koji ne može biti kraći od jednog dana, dopuni ili pojasni prigovor. Ako ponuditelj u ostavljenom roku ne otkloni nedostatke, prigovor će se smatrati neurednim. 
Članak 19.
Nepravodoban, nedopušten ili neuredan prigovor odbacit će se obrazloženom odlukom.
O prigovoru odluku donosi predsjednik SZ GVTC ili osoba koju on za to ovlasti posebnom odlukom, najkasnije u roku od pet dana od dana podnošenja istog.
Osoba koja sudjeluje u odlučivanju o prigovoru ne smije biti osoba koja je sudjelovala u pripremi ili provedbi postupka jednostavne nabave na koji se prigovor odnosi.
Podnošenje prigovora odgađa sklapanje ugovora o nabavi do donošenja odluke o prigovoru, osim u slučaju iznimne žurnosti kada bi odgoda mogla prouzročiti ozbiljnu štetu ili ugroziti obavljanje poslova iz djelokruga SZ GVTC.
Odluka o prigovoru dostavlja se putem modula jednostavne nabave u EOJN RH ili na drugi način određen pozivom.
U postupku pravne zaštite ne plaća se naknada za pokretanje postupka.
Članak 20.
Temeljem izvršne odluke o odabiru ponude, izdaje se narudžbenica ili sklapa ugovor s odabranim ponuditeljem.
Članak 21.
Ugovor o nabavi sklopljen u svim postupcima jednostavne nabave Naručitelj smije izmijeniti tijekom njegova trajanja odgovarajućom primjenom odredbi ZJN i odredbi zakona kojim se uređuju obvezni odnosi.
Ukupni iznos ugovora o nabavi bez PDV-a, po svim izmjenama ugovora o nabavi, ne smije biti veći od praga za provedbu postupka temeljem kojeg je ugovor o nabavi sklopljen, kao ni jednak ili veći od vrijednosti pragova za primjenu ZJN.
PRIJELAZNE I ZAVRŠNE ODREDBE
Članak 22.
Ovaj Pravilnik stupa na snagu 1. rujna 2026. godine i objaviti će se na mrežnim stranicama SZ GVTC  te će se učiniti dostupnim u EOJN RH.
Stupanjem na snagu ovog Pravilnika prestaje važiti Pravilnik o provedbi postupaka jednostavne nabave, donesen od strane Izvršnog odbora SZ GVTC na sjednici održanoj 29.02.2024. godine.
Predsjednik SZ GVTC
__________

